જિલ્લા રોગચાળા નિયંત્રણ અધિકારી ડો. વાય.તુલશિયાને જણાવ્યું કે ધારીસણામાં પઠાણકુવા વિસ્તારના રહીશોની તબિયત નાદુરસ્ત હોવાની ફરિયાદ છેલ્લા ૩ દિવસથી ઉઠી છે. રવિવારે સાંજથી કેટલાક લોકોમાં પેટમાં દુ:ખાવો અને સામાન્ય તાવ હોવાની ફરિયાદ ઉઠી હતી. તેની સાથે સ્થાનિક પીએચસીનો સ્ટાફ અસરગ્રસ્ત વિસ્તારમાં દોડી ગયો હતો અને તાકિદના ધોરણે ઓપીડી શરૂ કરી દર્દીઓને સારવાર આપવામાં આવી હતી. ત્રણ દિવસમાં કુલ ૪૬ લોકોએ રખિયાલ પ્રાથમિક આરોગ્ય કેન્દ્ર (પીએચસી)માં સારવાર લીધી હતી. તેમાંથી વધુ ગંભીર જણાઇ આવેલા ૧૧ દર્દીઓને દવાખાનામાં દાખલ કરીને સારવાર શરૂ કરવામાં આવી હતી. તે પૈકી ૬ દર્દીઓના આરોગ્યમાં સુધારો જણાતાં રજા આપવામાં આવી હતી અને હાલમાં ૫ દર્દી સારવાર હેઠળ છે. ઝાડા-ઊલ્ટીનો રોગચાળો ફેલાયો હોવાની વાત પ્રસરતા તાલુકા આરોગ્ય અધિકારી મામલતદાર અને ટીડીઓ સહિતના અધિકારીઓ ધારીસણામાં દોડી આવ્યા હતા.